Predkladacia správa

Návrh aktualizácie koncepcie vzdelávania vnútorných audítorov a finančných kontrolórov predkladá Ministerstvo financií SR na rokovanie vlády Slovenskej republiky ako iniciatívny materiál. 
V priebehu rokov 1999 – 2004 došlo v oblasti vývoja a formovania kontrolného systému v Slovenskej republike k významným zmenám. Zmeny boli ovplyvnené najmä realizáciou reformy riadenia verejných financií, ktorá reagovala na plnenie podmienok vyplývajúcich z prístupového procesu Slovenskej republiky do Európskej únie.
Zákonom č. 502/2001 Z. z. o finančnej kontrole a vnútornom audite a o zmene a doplnení niektorých zákonov v znení zákona č. 618/2004 Z. z. sa v právnom poriadku Slovenskej republiky jednotne upravil systém finančnej kontroly, koordinácia jej výkonu, zriadenie vnútorného auditu na ústredných orgánoch, jeho metodické usmerňovanie, vydávanie audítorských postupov, výmena informácií, spolupráca a odborná príprava tak, ako to vyplýva z čl. 84 Európskej zmluvy o pridružení uzatvorenej medzi Európskymi spoločenstvami a ich členskými štátmi na strane jednej a Slovenskou republikou na strane druhej. 
Prioritnou úlohou v rámci dôslednej implementácie zákona ako aj požiadaviek Európskej komisie vyplývajúcich z doterajšej praxe pri čerpaní prostriedkov Európskej únie je dobudovanie kvalitných administratívnych kapacít v oblasti vnútorného auditu a finančnej kontroly, schopných plniť náročné úlohy vyplývajúce z nášho členstva v Európskej únii. Jedným z nástrojov na vybudovanie takýchto administratívnych kapacít je vytvorenie funkčného a pružného systému vzdelávania vnútorných audítorov a finančných kontrolórov.
Cieľom návrhu aktualizácie koncepcie vzdelávania vnútorných audítorov a finančných kontrolórov je dosiahnutie kompatibility vzdelávacieho procesu v oblasti vnútorného auditu a finančnej kontroly a prostredníctvom jednotlivých projektov permanentne vzdelávať zamestnancov, ktorí pracujú v tejto oblasti. 
Aktualizácia koncepcie vzdelávania vnútorných audítorov a finančných kontrolórov je vypracovaná v súlade s návrhom nového nariadenia Rady ES určujúceho všeobecné ustanovenia o Európskom fonde regionálneho rozvoja, Európskom sociálnom fonde a Kohéznom fonde na programové obdobie  2007 – 2013, v súlade so zákonom č. 312/2001  Z. z. o štátnej službe a o zmene a doplnení niektorých zákonov v znení neskorších predpisov, so zákonom č. 502/2001 Z. z. o finančnej kontrole a vnútornom audite a o zmene a doplnení niektorých zákonov v znení zákona č. 618/2004 Z. z. a v súlade so zákonom          č. 386/1997 Z. z. o ďalšom vzdelávaní v znení neskorších predpisov.
Súčasťou materiálu je doložka finančných, ekonomických, environmentálnych vplyvov, vplyvov na zamestnanosť a podnikateľské prostredie.
„Aktualizácia koncepcie vzdelávania vnútorných audítorov a finančných kontrolórov“ sa na rokovanie vlády SR predkladá bez rozporov.